《邢兄招纳凉大善以醉眠不及往大篇见嘲一笔走》
宋代·苏泂

昨宵予不饮，月下看风生。
不饮竟大奇，识此风月清。
今宵予醉狂，醉眼仍看月。
月落犹未醒，思与枕簟歇。
从来清凉事，果为独士悭。
良月如佳人，解后亦已难。
月色政尔好，友生偶然来。
此乐如此时，百岁能几回。
我眠不在枕，我醉不在杯。
平明视鬓毛，定恐此物催。
四十馀一年，侵寻行老景。
人老欲何为，此话当自领。
大块天地宽，酒泉岁月永。
非醉复非眠，快活心下省。

作者简介：苏泂（一一七○～？）（与赵师秀同龄，生年参《文学遗产》一九八三年四期《赵师秀生年小考》），字召叟，山阴（今浙江绍兴）人。颂四世孙。生平事迹史籍失载，从本集诗篇可知，早年随祖师德宦游成都，曾任过短期朝官，在荆湖、金陵等地作幕宾，身经宁宗开禧初的北征。曾从陆游学诗，与当时著名诗人辛弃疾、刘过、王楠、赵师秀、姜夔等多有唱和。卒年七十馀。有《泠然斋集》十二卷、《泠然斋诗馀》一卷（《直斋书录解题》卷二○、二一），已佚。清四库馆臣据《永乐大典》辑为《泠然斋诗集》八卷。